C 72/14

Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 72/11)

Šī publikācija dod tiesības trīs mēnešu laikā no šīs publikācijas dienas izteikt pret šo pieteikumu iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“Mele del Trentino”

ES Nr.: PGI-IT-02320 — 2017. gada 7. augusts

ACVN ( ) AĢIN (X)

1. Nosaukums vai nosaukumi

“Mele del Trentino”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar AĢIN “Mele del Trentino” apzīmētais produkts ir āboli, kas izaudzēti no ābelēm, kuras pieder pie Malus x domestica, Borkh (parastās ābeles) sugas “Golden Delicious”, “Red Delicious”, “Gala”, “Fuji”, “Morgenduft”, “Granny Smith”, “Reinette” vai “Pinova” šķirnes, un no minēto ābeļu kloniem un mutācijām.

“Mele del Trentino” ir vidēja izmēra āboli ar baltu mīkstumu, nedaudz skābu garšu un gludu miziņu, kas tomēr nav raksturīga senajai [vecajai] “Reinette” šķirnei.

Piedāvājot realizācijai, auglim jābūt veselam, jāizskatās svaigam un veselīgam, kā arī jābūt tīram un bez svešķermeņiem vai neraksturīgas smaržas; “Golden”, “Red Delicious” un “Pinova” šķirnes augļi ir ieapaļi‐koniski, “Gala”, “Fuji”, “Morgenduft” un “Granny Smith” – apaļi, bet “Reinette” – plakanīgi apaļi. “Golden” šķirnes ābolu krāsa ir no zaļas līdz dzeltenai, var būt ar sārtumu, “Red Delicious”, “Fuji” un “Morgenduft” šķirnes ābolu krāsa ir no zaļas līdz dzeltenai ar sarkanu virskrāsu, “Gala” un “Pinova” šķirnes ābolu virskrāsa ir no oranži sarkanas līdz koši sarkanai, “Reinette” šķirnei – miziņa ar rūsinājumu un “Granny Smith” āboli ir zaļi un var būt ar sārtumu.

Mīkstuma cietība “Fuji”, “Granny Smith” un “Pinova” šķirnei nedrīkst būt zemāka par 5,5 kg/cm2, bet “Golden”, “Red Delicious”, “Gala”, “Morgenduft” un “Reinette” šķirnei – 5 kg/cm2 . Mīkstuma cietību pārbauda divu mēnešu laikā pēc novākšanas un pirms āboli tiek aizvesti no iepakošanas vietas.

Visu šķirņu āboli nedrīkst būt mazāki par 65 mm, izņemot “Gala” šķirni, kuras augļi nedrīkst būt mazāki par 60 mm.

Attiecībā uz tirdzniecības šķiru minimālās prasības, kādām jāatbilst ar AĢIN “Mele del Trentino” apzīmētajiem āboliem, ko paredzēts patērēt svaigus, ir noteiktas ES tiesību aktos attiecībā uz “Ekstra” un I (pirmo) šķiru.

Cukuru saturs ir vismaz 12 °Brix “Fuji” šķirnei, 11 °Brix “Golden” un “Pinova” šķirnēm, 10,5 °Brix “Gala” šķirnei, 10 °Brix “Morgenduft” un “Granny” šķirnei un 9 °Brix “Red Delicious” un “Reinette” šķirnei.

Divu mēnešu laikā pēc novākšanas augļu maksimālais skābums (mEq NaOH/100g) nedrīkst pārsniegt 10 “Red” un “Gala” šķirnei, 15 “Golden” un “Morgenduft” šķirnei vai 25 “Reinette”, “Fuji”, “Granny” un “Pinova” šķirnei.

Divu mēnešu laikā pēc novākšanas kopējam polifenolu saturam veselā auglī jābūt vairāk nekā 400 mg/kg “Reinette” šķirnei un 200 mg/kg pārējām šķirnēm.

Āboliem, ko paredzēts izmantot vienīgi pārstrādei, piemēro visas prasības, kas noteiktas produkta specifikācijā, izņemot attiecībā uz šķiru, izmēru un cietību. Tādus augļus var apzīmēt ar AĢIN “Mele del Trentino”, taču ar šo nosaukumu tos nedrīkst pārdot galapatērētājam.

Ar AĢIN “Mele del Trentino” apzīmēto ābolu ražošanai var izmantot arī citas ābolu šķirnes, kas izkoptas zinātniskās pētniecības darbā, ar nosacījumu, ka ar eksperimentāliem un dokumentāriem datiem ir pierādīta augļu iegūšanas metodes un kvalitātes īpašību atbilstība produkta pašreizējai specifikācijai.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

Ražošanai jānotiek ģeogrāfiskajā apgabalā (tur jāatrodas augļu dārziem).

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Formulējumus un/vai simbolus, kas attiecas uz nosaukumiem, uzņēmumiem, kolektīvām preču zīmēm vai atsevišķiem zīmoliem, var izmantot kopā ar apzīmējumu “‘I.G.P. Mele del Trentino” un Eiropas AĢIN simbolu. Uzlīmes drīkst piestiprināt uz augļiem. Uzlīmēs var iekļaut formulējumu “I.G.P Mele del Trentino”.

4. Ģeogrāfiskā apgabala īsa definīcija

Apgabala robežas ir Trento autonomās provinces administratīvās robežas.

5. Saikne ar ģeogrāfisko apgabalu

Saikne starp “Mele del Trentino” un ražošanas ģeogrāfisko apgabalu balstās uz reputāciju un ilgo vēsturi, kas palīdzējusi izveidot stabilas attiecības ar patērētājiem, kuri augstu vērtē ābolu sevišķo kvalitāti un raksturīgās īpašības un atpazīst pēc to augstākām pārdošanas cenām.

Cenas. Galvenajos Itālijas augļu un dārzeņu tirgos ābolus “Mele del Trentino” klasificē atsevišķā kategorijā, un to vidējā cena ir par 5 % līdz vairāk nekā 20 % augstāka nekā pārējiem āboliem. (Milānas, Turīnas, Romas, Boloņas, Veronas augļu un dārzeņu tirgu cenrāži, 1981-2013)

Augstākas pārdošanas cenas ietekmē arī mazumtirdzniecības cenas reģionālajos tirgos, kur bieži vien āboli, kuru izcelsme ir citur, ir apzīmēti ar nosaukumu “Mele del Trentino”. Tas tiek darīts, lai augļus padarītu pievilcīgākus patērētajiem, un tas apliecina “Mele del Trentino” ābolu nevainojamo reputāciju un atšķirīgumu. (Fotodokumentācija)

Tirgus pētījumi. Šie pētījumi nodrošina zinātnisko bāzi reputācijas noteikšanai, ko apliecina patērētāju izvēle un cena, kādu tie ir gatavi maksāt par atzītas visaugstākās kvalitātes āboliem:

— Trentīno rūpniecības novērošanas centra [Osservatorio Produzioni Trentine] pētījums, CRA, 2010: 62,5 % pircēju, kas produktu iegādājas lielos mazumtirdzniecības tīklos, apgalvo, ka “Mele del Trentino” āboli ir kvalitatīvāki. Kopumā secinājumi ir šādi: ““Mele del Trentino” ābolus pazīst visi pircēji, un tos pārdod visos tirdzniecības tīklos”; “līdztekus vīnam šīs produktu kategorijas tēls ir vispozitīvākais”; “šie produkti ir plaši pazīstami un jau izsenis pieejami: tie vienmēr atrodami veikalu plauktos”; “šī produktu kategorija bieži vien tiek saistīta ar Trentīno”. (Tirdzniecības, rūpniecības un amatniecības palāta, 2010)

Kulinārijas tradīcijas un gastronomiskās liecības. Trentīno apgabala virtuvē “Mele del Trentino” ābolus dažādos veidos izmanto tradicionālo vietējo desertu un kūku, piemēram, strūdeļu, ābolkūku un fritētu ābolu šķēlīšu, pagatavošanai. Senos ar roku rakstītu recepšu grāmatu sējumos, kas saglabājušies vēl no 16. gadsimta (Riva del Garda pašvaldības bibliotēka), ir minēti dažādi šo ābolu izmantošanas veidi, un mūsdienās “Mele del Trentino” āboli aizvien ir izcila sastāvdaļa ābolu pīrāgos un strūdelēs (Sale e Pepe, 1997), jo pat pēc termiskas apstrādes tie saglabā savu stingro konsistenci. Cameo un Paneangeli izdotajā recepšu grāmatā Dolciricette ir iekļauta “Mele del Trentino” kūkas recepte “Torta di Mele del Trentino”.

2005. gada decembrī Palazzo Roccabruna notika vērienīgs pasākums ar nosaukumu “Mela: gusto con arte”. Šis pasākums tika veltīts tam, lai slavinātu “Mele del Trentino” ābolu gastronomisko, zinātnisko un vēsturiski-māksliniecisko vērtību, un tā laikā tika sniegti ieteikumi “slow food” ēdienkartei, kuras pamatā ir vienīgi šie āboli. (Il Tempo, 2/12/2005)

Jau 20. gadsimta 70. gados Trento notikuši svarīgi apcerējumi par “Mele del Trentino” ābolu īpašībām (La mela, il frutto dal volto umano: aspetti nutrizionali delle Mele del Trentino, C. Sirtori, 1974).

Turklāt “Mele del Trentino” āboli bieži minēti arī saistībā ar sportu (basketbolu, futbolu, smaiļošanu, riteņbraukšanu). (Frutta del Trentino, 1984; 1985)

“Mele del Trentino” plašsaziņas līdzekļos. “Mele del Trentino” āboliem ir veltītas dažādas valsts televīzijas izklaides, kultūras, vides un kulinārijas pārraides, piemēram, Unomattina (2011) (pārtika un vīns – “Mele del Trentino” ābolu kvalitāte), Geo & Geo (2013) “Le mele del Trentino protagoniste a “Geo” su Rai3” (kvalitatīvi āboli), Lineaverde (2016) “La mela del Trentino: una storia lunga secoli” (augļu kvalitātes saistība ar klimatu), Verissimo (2012) “A Roma lo chef Pierri presenta un nuovo panino utilizzando mele del Trentino”. 2015. gadā laikraksta “Il Sole 24 Ore” ekonomikas rubrikā “Mele del Trentino” ābolu reputācija tika minēta kā būtisks pārstrādātu produktu eksporta izaugsmes faktors.

Klimatiskie apstākļi “Mele del Trentino” ābolu ražošanas apgabalā, arī apvidos zemākā augstumā virs jūras līmeņa, ir atkarīgi no Alpu dabas vides, kas tieši ietekmē arī produkta kvalitāti.

Alpu klimatam raksturīgas īsas un vēsas vasaras ar biežiem pērkona negaisiem, savukārt ziemas ir skarbas un bagātas ar sniegu.

Augļu kvalitāti var ietekmēt Trentīno apgabala klimatam raksturīgais temperatūras diapazons visā augšanas sezonā, kā arī temperatūras svārstības un vēju režīms (tīrs gaiss un saules gaismas daudzums).

— Vēsais pavasaris. Zemāka temperatūra pavasarī veicina šūnu dalīšanos, palēninot šūnu augšanu apjomā. Lielāks šūnapvalku skaits padara ābolu mīkstumu stingru, tādējādi piedodot auglim raksturīgo kraukšķīgumu, jo, pateicoties šūnu turgoram, mīkstuma mehāniskā izturība ir lielāka (kas jūtama, to ēdot). Šī īpašība ir pierādīta ar pārtikas produktu struktūras analizatoru (TA-XTplus), ko parasti izmanto pētniecības nolūkiem. (Corollaro et al., 2013)

— Zema diennakts temperatūra vasarā. Tas nozīmē, ka šajā apgabalā dienas laikā neapstājas fotosintēze, kas savukārt notiek tad, ja gaisa temperatūra ir augstāka par 30 °C (Kriedemann and Smart, 1971), un naktī nepalēninās oksidēšanās procesi. Šīs parādības samazinātu augļu skābumu (kas ir svarīga īpašība sabalansētai un patīkamai garšai). Turklāt vēsā nakts temperatūra palīdz saglabāt aromātiskas vielas un polifenolus.

— Zema gaisa temperatūra nogatavošanās posmā. Arī nogatavošanās posmā “Mele del Trentino” āboli ir pakļauti zemai temperatūrai. Šādi palēninās ābolu nogatavošanās, augļi ilgāk paliek kokā, uzkrājas vairāk fotosintēzes produktu un ražas novākšana sākas daudz vēlāk.

— Diennakts temperatūras svārstības. Lielas diennakts temperatūras svārstības (maksimālās un minimālās temperatūras starpība ir 50 % un lielāka) veicina izteiktāka miziņas krāsojuma veidošanos, ko atzinīgi vērtē arī patērētāji, kuri ir ar mieru maksāt vairāk arī par šo estētisko īpašību.

— Vēju režīms. Trentīno vērojamas spēcīgas brīzes; migla un dūmaka praktiski nav sastopama, gaiss ir tīrāks un saules gaismas daudzums ir lielāks. Tas nodrošina lielāku fotosintēzes produktivitāti.

Lai iegūtu kvalitatīvus augļus, izšķirīgi svarīga ir augļkopju pieredze un profesionalitāte. Tie pielāgojas konkrētajām īpatnībām attiecīgajā gadā un izmanto audzēšanas un atzarošanas paņēmienus, kas ir audzēšanas apgabala augļkopības tradīciju pamatā, vienlaikus īpašu uzmanību veltot tehnoloģiskajai inovācijai, lai auglis varētu pēc iespējas ilgāk uzturēties saulē.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētais teksts ir aplūkojams tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājaslapu (www.politicheagricole.it) un klikšķinot uz “Qualità” (ekrāna augšdaļas centrā), tad uz “Prodotti DOP IGP STG” (ekrāna kreisajā stūrī) un, visbeidzot, klikšķinot uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.